Document ID: 32014D0637

KOMISIJAS ĪSTENOŠANAS LĒMUMS
(2014. gada 28. augusts),
ar ko Īstenošanas lēmuma 2014/178/ES pielikumu groza attiecībā uz apgabaliem, uz kuriem attiecas ierobežojumi saistībā ar Āfrikas cūku mēri, dažās dalībvalstīs
(izziņots ar dokumenta numuru C(2014) 6169)
(Dokuments attiecas uz EEZ)
(2014/637/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (3), un jo īpaši tās 4. panta 3. punktu,
tā kā:
(1)
Komisijas Īstenošanas lēmumā 2014/178/ES (4) ir noteikti dzīvnieku veselības kontroles pasākumi saistībā ar Āfrikas cūku mēri dažās dalībvalstīs. Minētā lēmuma pielikumā ir norādīti un uzskaitīti daži apgabali, kuri ir diferencēti pēc riska līmeņa, pamatojoties uz epidemioloģisko situāciju. Sarakstā iekļauti daži Igaunijas, Itālijas, Latvijas, Lietuvas un Polijas apgabali.
(2)
Kopš 2014. gada augusta sākuma ir konstatēti vairāki mājas cūku saslimšanas uzliesmojumi netālu no Latvijas robežas ar trešām valstīm, kā arī netālu no robežas ar Igauniju. Mežacūku saslimšanas gadījumi konstatēti Latvijas apgabalos, kuri pašlaik ir ārpus Īstenošanas lēmuma 2014/178/ES darbības jomas. Turklāt kopš 2014. gada augusta sākuma ir notikuši vairāki jauni mājas cūku saslimšanas uzliesmojumi Lietuvā un Polijā. Saslimšanas uzliesmojumu skaits, apmērs un vieta liecina par izmaiņām slimības izplatībā.
(3)
Pašreizējās epidemioloģiskās situācijas attīstība būtu jāapsver, novērtējot risku, ko rada dzīvnieku veselības situācija Latvijā, Lietuvā, Polijā un kaimiņos esošajās trešās valstīs. Lai veiktu mērķtiecīgus dzīvnieku veselības kontroles pasākumus un nepieļautu Āfrikas cūku mēra izplatīšanos, kā arī novērstu nevajadzīgus tirdzniecības traucējumus Savienībā un izvairītos no tā, ka trešās valstis varētu uzlikt nepamatotus tirdzniecības šķēršļus, Īstenošanas lēmumā 2014/178/ES paredzētais Savienības saraksts ar apgabaliem, kuriem piemēro dzīvnieku veselības kontroles pasākumus, būtu jāgroza, ņemot vērā pašreizējo dzīvnieku veselības situāciju attiecībā uz minēto slimību Latvijā, Lietuvā, Polijā un kaimiņos esošajās trešās valstīs.
(4)
Tāpēc būtu jāaizstāj Īstenošanas lēmuma 2014/178/ES pielikums, lai tajā iekļautu attiecīgos Igaunijas, Latvijas, Lietuvas un Polijas apgabalus.
(5)
Tāpēc Īstenošanas lēmums 2014/178/ES būtu attiecīgi jāgroza.
(6)
Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Īstenošanas lēmuma 2014/178/ES pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2014. gada 28. augustā

Labels: 0
18
6